Magnus Heunicke (S), 2026-01-20:
Tak for det, formand.
Vi slutter så aftenen her i Folketingssalen i dag af med, som det også blev sagt af formanden, et beslutningsforslag fra Dansk Folkeparti om at pålægge regeringen at ophæve EU's regler om udvidet producentansvar for emballage.
Lige i øjeblikket er der jo en stor debat om EU, fordi det også er så åbenlyst for alle, hvor vigtigt det er med et sammenhold, og at vi er medlemmer af EU.
Jeg har også så sent som i dag hørt, at selv Dansk Folkepartis formand, da han blev spurgt af danske journalister, har betonet, at han på nuværende tidspunkt var glad for, at vi er med i EU.
Han ville godt ændre EU på længere sigt, men han var altså her og nu glad for, at vi har det som et grundlag, og det forstår jeg sandelig godt at han er.
EU er jo et forpligtende fællesskab, hvor vi er retsligt og juridisk forpligtede, og det er vi ikke kun her i Danmark med vores 6 millioner indbyggere, men det er de også i alle de andre medlemslande i EU.
For miljøproblemerne kender jo heller ikke til nogen grænser.
Det, vi taler om lige her, er netop EU-regler, som Danmark er forpligtet til at indføre, og det vil også sige, at Folketinget, hvis man så vedtog det her forslag fra Dansk Folkeparti, ville gå direkte imod EU-retten.
Det er mig bekendt ikke noget, der er sket før, altså at Folketinget er gået imod vores jurister og EU-retten, og det er det fuldstændig klart at der ikke er nogen mulighed for at gøre.
Hvad ville der ske, hvis man gjorde det?
Ja, der ville jo først ske det, at man i EU selvfølgelig ville kigge på os og undre sig dybt over, at vi her i Folketinget vedtager noget, som går direkte imod noget, som er blevet skrevet, nedfældet, vedtaget og indført som politik i alle andre lande.
Dernæst ville Danmark jo så blive trukket for EU-Domstolen.
Der er meget store bøder til de medlemslande, som begår sådan nogle fejl.
Ofte drejer det sig jo om noget, som man ikke har nået at indføre på grund af en teknikalitet eller andet.
Men det, at man i et parlament direkte vedtager, at man går imod noget, der er en meget klar juridisk regel i EU, er mig bekendt ikke noget, man har gjort før.
At EU overhovedet har en chance på verdenscenen, er jo kun, hvis vi og vores virksomheder kan regne med, at de regler, der er, så også bliver indført, Jeg er fuldt ud opmærksom på, hvorfor vi har det her forslag fra Dansk Folkeparti, og jeg vil også sige, at vi, hvis vi havde haft en mulighed for at udsætte den her indførelse med nogle år og få ændret noget i forhold til, hvordan vi skulle implementere det her, da så også havde gjort det.
Det har vi bare ikke haft mulighed for, fordi EU's frister nu er overskredet.
Danmark er blandt de allersidste lande, der har indført de her regler.
Derfor har vi ikke den luksus, at vi som medlem af EU bare kan vælge at sige, at vi fra dansk side ikke lige gider implementere det ene eller det andet, men at de så må klare det i de andre lande.
Vi er selvfølgelig nødt til at overholde EU-retten.
Som om det ikke skulle være nok, er det jo også sådan, at der fra august i år, altså her om få måneder, træder en ny emballageforordning i kraft, som har umiddelbar retsvirkning i alle 27 medlemslande.
Det vil være en fuldstændig kaotisk situation, hvis man fra dansk side tror, at man kan operere uden at overholde EU's direktiver, at man kan ignorere, hvad der står i dem, og ignorere det kommende udvidede producentansvar.
Det er jo nok også grunden til, at det var et bredt flertal i Folketinget, som tidligere også omfattede Dansk Folkeparti, som tilbage i 2022 indgik en aftale om et udvidet producentansvar, altså for netop så godt som muligt at kunne implementere de her EU-regler, og det er langtfra perfekte regler.
Så vi arbejder fra dansk side med alt, hvad vi kan, og på højtryk, for at få justeret dem.
Men regler er nu engang regler, og dem er vi selvfølgelig nødt til at overholde, og det er det jo vores ansvar at gøre.
Det er selvfølgelig mit ansvar som minister og også Folketingets ansvar at overholde de her regler.